George Bush - predsjednički mandati definirani ratom protiv terorizma (20/1/05) - 2005-01-20
"Neću čekati da nam se opet nešto ovako dogodi. Neću oklijevati dok se prijetnja približava…" - ovim je riječima, nakon 11. rujna 2001
Pred Georgeom Bushom je drugi predsjednički mandat. Predsjednika očekuju brojni izazovi, i na unutrašnjem i na vanjskopolitičkom planu. Inauguracija predsjednika države prilika je da se osvrnemo na političku karijeru Georgea Busha. George Bush često naglašava da je njegova politička karijera toliko uspješna upravo zbog toga što su ga ljudi često podcjenjivali. Rođen je u bogatoj i politički vrlo utjecajnoj obitelji – djed mu je bio senator, otac predsjednik. Međutim, iako je pohađao najbolje škole i fakultete, obrazovni su mu dosezi bili tek prosječni. Pokušaji da uspije u biznisu, u mladim danima, nisu bili uspješni. Pretpostavljalo se da će mlađi brat Georgea Busha, Jeb, biti u politici najuspješniji. Jeb je danas guverner Floride, George Bush – predsjednik. Aktivisti Republikanske stranke zapazili su Georgea Busha u Teksasu, početkom devedesetih godina, dok je bio jedan od vlasnika lokalnog baseball kluba. Bili u sigurni da će se njegov ležeran, “narodski stil” svidjeti glasačima. I nisu pogriješili. Iako 1994. godine nije imao nikakvog političkog iskustva, George Bush je pobijedio na izborima za guvernera Teksasa. Šest godina kasnije – postao je republikanski predsjednički kandidat. U tom trenutku, 2000. godine, činilo se da će republikancima biti teško osvojiti Bijelu kuću. Bilo je to naime razdoblje mira i blagostanja, nakon osam godina administracije Billa Clintona. Osim toga, mediji su otkrili da je guverner Bush u prošlosti imao problema s alkoholom. "Otkrili su da sam prestao piti. Pitali su me zašto sam prestao piti. Rekao sam im – prestao sam piti jer sam previše pio" - ovako je svoj 'problem iz prošlosti' jednom objasnio predsjednik Bush. Naoko neugodna epizoda iz privatnog života postala je – na određeni način – izvjesna prednost guvernera Busha. Nakon uzastopnih skandala koji su potresali administraciju Billa Clintona, građani su odali poštovanje kandidatu koji je bio iskren kada su u pitanju njegove mane iz prošlosti. Osim toga, republikanski kandidat George Bush je 2000. godine obećao da će Bijeloj kući vratiti dignitet – uzdrman aferom Lewinsky. "Kad stavim ruku na Bibliju, zaprisegnut ću ne samo da ću štititi zakon. Ja ću se obvezati da ću povratiti čast i dostojanstvo funkciji predsjednika države" - rekao je za izborne kampanje 2000. godine gospodin Bush. No, George Bush je pobijedio na izborima 2000. tek s neznatnom razlikom u glasovima, a prebrojavanje glasačkih listića trajalo je više tjedana. Kraj izbornog procesa bio je prilično kontroverzan. Predsjednik Bush je prvih mjeseci svog mandata imao razmjerno nisku razinu popularnosti. No, onda su se dogodili teroristički napadi na Washington i New York, 11. rujna 2001. Rat protiv globalnog terorizma dao je administraciji predsjednika Busha novu svrhu i smjer. “Dobro vas čujem. A ljudi koji su srušili ove zgrade, uskoro će dobro čuti sve nas” – ovim se riječima George Bush obratio spasilačkim ekipama na ruševinama Svjetskog trgovinskog centra u New Yorku, samo nekoliko dana nakon terorističkog napada al-Qaide. Uslijedile su vojne akcije, prvo u Afganistanu, potom Iraku. "Neću čekati da nam se opet nešto ovako dogodi. Neću oklijevati dok se prijetnja približava..." - ovim je riječima predsjednik objasnio svoje poteze u vezi Afganistana i Iraka. Politolog John Fortier, koji radi u washingtonskoj Zakladi Heritage, analizira predsjednikove postupke prije i nakon 11. rujna. "Bush na početku svog mandata nije bio predsjednik kojem je vanjska politika najvažniji dio njegova posla; nije imao mnogo iskustva na tom području. Kao guverner Teksasa, u kampanji za predsjednika nije mnogo govorio o vanjskoj politici. No, njegov odgovor na terorističke napade bio je gotovo instinktivan; pokazao je da je to čovjek snažnog karaktera." Neki su analitičari uz to ukazivali na izvjestan nedostatak takta , te predsjednikovu nevoljkost da ulazi u kompromise. Drugi su pak u tome vidjeli znak da se radi o čovjeku snažnih uvjerenja, koji se ne okreće kako vjetar puše. Upitan da sam objasni kakav je on čovjek, George Bush je jednom rekao: "Karakter naše zemlje najbolje se upoznaje na otvorenoj preriji Teksasa – Amerika je čvrsta i poštena zemlja, puna nade..." Stephen Hess, iz Instituta Brookings, kaže da osobni stil Georgea Busha zaista ima korijene u atmosferi američkog Zapada, ali on podsjeća i na poslovni stil upravnog odbora velike korporacije: "Njegov stil upravljanja može se sažeti na ovaj način: precizno davanje zadataka, provjeravanje jesu li oni izvršeni, osobna odgovornost za povjereni zadatak... Delegiranje odgovornosti suradnicima. Bush kao predsjednik ima vrlo jasnu sliku – neki bi to nazvali i vizijom – onog što želi postići." Upravo o toj viziji govorit će predsjednik Bush u svom inauguralnom govoru. Dok je njegov otac imao prilike odslužiti tek jedan predsjednički mandat, George Bush mlađi će odslužiti dva – i time će zasigurno ostaviti važan trag u američkoj povijesti.